送黄子默
作者：張栻
朝代：宋

paragraphs: 元祐不復見，太史今諸孫。
人物尚論世，典刑故猶存。
酣歌拓金戟，三年佐雄藩。
超然車馬中，高韻獨孤騫。
永懷白鷗盟，修竹滿故園。
得句見眉睫，外慕何足言。
顧以感知己，跋馬向修門。
朝開英俊途，王度待討論。
小試翰林手，乘槎薄崑崙。
我懶卧衡麓，秋風擷蘭蓀。
交遊歎益落，拭目看騰掀。
軒冕豈足貴，政爾名義尊。
執手念相聞，此意古所敦。